El Sants irromp al cim i fica por a Horta i Andorra - FutbolCatalunya
Publicat per: Enric Arcala 23 d'abril de 2017
Remuntada de campionat a l'Energia amb un Sants que aspira a tot // FOTO: Betevé
El Sants ha demostrat a L’Energia que té fam de Tercera Divisió. En un partit increïble contra el Sant Cugat, els de Tito Lossio han aconseguit remuntar un 0-3 en contra i s’ha alçat amb un triomf de més d’una lectura. Propulsats per la moral de la victòria al Feliu i Codina i pendents de la decisió de la Federació sobre la impugnació de l’Horta, els santsencs treuen pit, sumen 54 punts i empaten al capdamunt de la taula amb Horta i Andorra, qüestionant la seva tirania implacable fins ara. Cop dur per als santcugatencs, que marxaven, incrèduls, amb la cua entre cames.
L’Horta pateix una desconnexió en el pitjor moment. Avui sucumbia al Nou Congost davant un Manresa a qui la lliga se li farà curta. Un solitari gol de Javi Lopez fa pujar els bagencs fins a la desena posició, amb una ratxa de 15 dels últims 18 punts. Els de Xavi Molist encaixen la segona derrota consecutiva i tenen els ulls posats als despatxos, pendents de la resolució de la Federació.
El Martinenc es va imposar clarament l'Andorra a La Borda Mateu // FOTO: Dani Falcón
El Sants iguala precisament en l’engraellat amb l’Andorra, que ahir patinava contra pronòstic a la Borda Mateu. Els gols d’Adri Ruiz i d’Alabau permetien el Martinenc tornar d’Andorra amb tres punts d’or situar-se cinquè i dinamitar definitivament el duumvirat dels colíders. Segona derrota consecutiva dels tricolors, espessos en aquesta fase decisiva de competició en què es juguen l’ascens. La setmana que ve, els d’Emili Vicente visiten els Germans Gonzalvo de Mollet. Justament els molletans trencaven a Ripollet la ratxa infausta de cinc derrotes consecutives. Un contundent 0-3 ensorra els de José Luis Duque, que encaixen la setena desfeta seguida i continuen caient en picat.
Avià i Masnou no abaixen els braços i aconsegueixen victòries vitals però alhora il·lusionants. En un cant a l’epopeia i apropiant-se del mite de David contra Goliat, els berguedans, amb 9 homes, s’imposaven sobre la botzina al Llagostera B amb un gol de Sergi Vilalta. Els de Xavi Diaz sumen els últims sis punts disputats, igual que els masnovins, que avui aixecaven un 0-1 en contra en el seu duel amb el Vic. Una segona part soferta els situava en un 3-1 en l’electrònic: victòria obligada dels de Juan Carlos Torres, que creuen en les seves possibilitats.
El Masnou s'aferra a la categoria aixecant el partit al Vic // FOTO: David Pallarols
El nou cuer és l’Hermes, a qui el relleu d’entrenador no donava els fruits esperats. Nova desfeta de la Fundació a Sant Ponç (1-0) contra un Girona B que va cimentant de mica en mica la permanència. Qui també oposita amb fervor i convicció per la salvació és el San Juan de Montcada. Els de la Bombonera superaven el Tona (3-1), un rival directe, i ja sumen 35 punts. Els osonencs de Miquel Muñoz encadenen dues derrotes seguides i amb 28 ho tenen cada cop més complicat.
En el duel comarcal disputat dissabte, Lloret i Farners signaven taules sense gols.